送翁子秀歸泉
作者：李處權
朝代：宋

paragraphs: 昔從大小阮，日爲林下游。
酒熟無孤斟，詩好不易酬。
形影一參商，書問缺置郵。
渇聞盛德事，仰止東家丘。
大阮今養高，譽望老更收。
小阮遂長往，歲月已載周。
人生一世間，所重惟交遊。
而我憂患餘，身事良悠悠。
阿戎遠來過，整整儀矩修。
話言極敦篤，道舊何綢繆。
蕭寺夜寒深，風雨鳴颼颼。
秉燭如夢寐，惝恍一夕留。
明發又告别，行色不堪憂。
贈言加餐飯，心折涕泗流。